b'\n_START_ARTICLE_\nRobert Kranjec\n_START_SECTION_\nZa\xc4\x8detki, 1998-2001\n_START_PARAGRAPH_\nV svetovnem pokalu je prvi\xc4\x8d nastopil marca 1998. Tedaj se je udele\xc5\xbeil zadnjih treh tekem sezone 1997-98 in se na nobeni ne uvrstil med trideseterico. Najbolj\xc5\xa1i je bil v Planici kjer je zasedel 40. mesto. _NEWLINE_Podobno je bilo dve leti kasneje, v sezoni 1999-00, kjer je nastopil na \xc5\xa1tirih tekmah, dveh mo\xc5\xa1tvenih in dveh posami\xc4\x8dnih. Zopet je bil najbolj\xc5\xa1i v Planici s 39. mestom. Enako velja za naslednjo sezono, 2000-01, ko je nastopil zgolj dvakrat in se obakrat uvrstil na rep petdeseterice.\n_START_SECTION_\n2001-02: prvi uspehi\n_START_PARAGRAPH_\nDo preboja naprej je pri\xc5\xa1el v sezoni 2001-02, ko je pri\xc4\x8del z rednim nastopanjem na vseh tekmah sezone. Tako je \xc5\xbee na drugi tekmi sezone prvi\xc4\x8d osvojil to\xc4\x8dke svetovnega pokala. To je bilo 24. novembra 2001 na finskem v Kuopiju, ko je zasedel 26. mesto. Nato je svoje rezultate po\xc4\x8dasi stopnjeval, pri\xc5\xa1el tudi do prve uvrstitve med najbolj\xc5\xa1ih deset, zatem pa se mu je uspelo prvi\xc4\x8d zavihteti se na zmagovalni oder. To je bilo 1. marca 2002 na tekmi v Lahtiju kjer je bil tretji. Vsega skupaj je v tej sezoni zbral osem uvrstitev med prvo deseterico in v skupnem se\xc5\xa1tevku s 348 osvojenimi to\xc4\x8dkami zasedel 16. mesto kot drugi najbolje uvr\xc5\xa1\xc4\x8deni Slovenec za Petrom \xc5\xbdonto. _NEWLINE_Vrhunec te sezone je bil februarski nastop na olimpijskih igrah leta 2002 v Salt Lake Cityju, prvi nastop na igrah za Robija. Tam je na tekmah posameznikov zasedel solidni petnajsto in enajsto mesto. Uspeh pa je pri\xc5\xa1el 18. februarja na ekipni tekmi kjer je v postavi skupaj s \xc5\xbdonto in Damjanom Frasom ter Primo\xc5\xbeem Peterko zasedel tretje mesto in osvojil bronasto medaljo. To je bila po letu 1988 prva olimpijska medalja za slovenske skoke, vsega skupaj tretja ter prva v samostojni Sloveniji._NEWLINE_Marca 2002 je nastopil \xc5\xa1e na svojem prvem Svetovnem prvenstvu v poletih, ki je bilo takrat organizirano na \xc4\x8de\xc5\xa1kem v Harrachovu. Tam je 9. marca na tekmi posameznikov zasedel enajsto mesto in bil s tem najbolje uvr\xc5\xa1\xc4\x8deni Slovenec na tekmi.\n_START_SECTION_\n2003-06:\n_START_PARAGRAPH_\nPred zimo je v pripravljalnem obdobju julija 2002 nastopil v Velenju na dveh tekmah za kontinentalni pokal. Tam je 5. in 6. julija na tekmah s predvsem slovensko udele\xc5\xbebo obakrat zmagal. Nato je 14. avgusta na tekmi poletne Velike nagrade v francoskem Courchevelu stal na stopni\xc4\x8dkah, ko je osvojil tretje mesto. Zatem je v zimi 2002-03 ve\xc4\x8dinoma se redno uvr\xc5\xa1\xc4\x8dal med dobitnike to\xc4\x8dk in se enkrat uspel zavihteti na zmagovalni oder. To je bilo 9. februarja v nem\xc5\xa1kem Willingenu kjer je zasedel tretje mesto. Vsega skupaj je dosegel \xc5\xa1est uvrstitev med najbolj\xc5\xa1ih deset in na koncu zasedel skupno sedemnajsto mesto s 431 to\xc4\x8dkami in bil drugi najbolje uvr\xc5\xa1\xc4\x8deni Slovenec za Primo\xc5\xbeem Peterko. _NEWLINE_Februarja 2003 je prvi\xc4\x8d nastopil na Svetovnem prvenstvu, ki je bilo takrat v italijanskem Val di Fiemmeju. Tam je 22. februarja na tekmi posameznikov nastopil solidno in zasedel \xc5\xa1esto mesto. _NEWLINE_V naslednji sezoni 2003-04 je rezultatsko nazadoval. Nekajkrat se niti ni uvrstil med dobitnike to\xc4\x8dk, ve\xc4\x8dinoma pa je zasedal mesta v zadnji tretjini trideseterice. Z enim devetim mestom je dosegel svojo edino uvrstitev med prvih deset. Na koncu je v skupnem se\xc5\xa1tevku sezone pristal na 46. mestu z vsega 58 to\xc4\x8dkami kot \xc4\x8detrti Slovenec. _NEWLINE_Sezono 2004-05 je za\xc4\x8del \xc5\xa1e slab\xc5\xa1e kot prej\xc5\xa1njo. Na nobeni od prvih osem tekem se mu ni uspelo uvrstiti med dobitnike to\xc4\x8dk, v glavnem je zasedal mesta na repu petdeseterice. Posledi\xc4\x8dno je nastope v svetovnem pokalu prekinil in pre\xc5\xa1el na tekme celinskega pokala. Tam se je udele\xc5\xbeil tekem v za\xc4\x8detku leta 2005 z namenom prebroditi rezultatsko krizo do katere je pri\xc5\xa1el. Nastopil je na osmih tekmah in na eni celo zmagal. To je bilo 29. januarja v nem\xc5\xa1kem mestecu Lauscha kjer je slavil pred vsemi. Potem se je zopet vrnil na tekme najvi\xc5\xa1jega ranga in proti koncu sezone se je zopet uvr\xc5\xa1\xc4\x8dal med dobitnike to\xc4\x8dk. 12. februarja je bil v postavi slovenske ekipe, ki je na mo\xc5\xa1tveni tekmi v italijanskem Pragelatu zasedla drugo mesto. Poleg Kranjca so v postavi bili \xc5\xa1e Primo\xc5\xbe Peterka, Rok Benkovi\xc4\x8d in Jernej Damjan. Najbolj\xc5\xa1a posami\xc4\x8dna uvrstitev sezone je bilo deseto mesto na predzadnji tekmi v Planici. Vsega skupaj je v tej krizni sezoni zbral 65 to\xc4\x8dk in zasedel kon\xc4\x8dno 45. mesto. _NEWLINE_ _NEWLINE_Po te\xc5\xbeki zadnji sezoni se je v pripravljalnem obdobju pred novo udele\xc5\xbeil ve\xc4\x8d tekem ni\xc5\xbejega ranga. Tako je najprej zmagal na dveh doma\xc4\x8dih tekmah za Celinski pokal. Prvo je dobil 8. julija v Velenju, drugo pa dva dni kasneje v Kranju. Nato je nastopil na \xc5\xa1esti tekmah poletne Velike nagrade in na eni od njih tudi zmagal. To je bilo 13. avgusta v \xc5\xa1vicarskem Einsiedelnu kjer je premagal Finca Happonena za vsega 1,1 to\xc4\x8dke prednosti. V sezono 2005-06 je nato \xc5\xa1tartal odli\xc4\x8dno. Na finskem v Kuusamu je bil najbolj\xc5\xa1i na prvi tekmi, nato na drugi istega dne pa zasedel tretje mesto. To je bila Robijeva prva zmaga med svetovno elito, dosegel jo je 26. novembra 2005. V nadaljevanju pa ni \xc5\xa1lo tako dobro in Robi je ve\xc4\x8dkrat ostal brez uvrstitve med dobitnike to\xc4\x8dk. Izvlekel je sicer eno sedmo mesto toda drugi rezultati so bili bolj pri repu trideseterice ali pa \xc5\xa1e to ne. Po slabih rezultatih na ZOI 2006, kjer je bil \xc5\xa1ele na 41. in 49. mestu, je ponovno za\xc4\x8dasno presedlal na tekme ni\xc5\xbejega ranga. Tako je pred finalom v Planici nastopil na dveh tekmah celinskega pokala v Bischofshofnu in tam bil na prvi tretji ter nato 12. marca na drugi zmagal. Zatem se je udele\xc5\xbeil plani\xc5\xa1kega finala sezone kjer je zopet dobro nastopil. Na prvi tekmi je bil osmi, na drugi 19. marca pa s tretjim mestom dosegel svojo peto posami\xc4\x8dno uvrstitev na zmagovalni oder svetovnega pokala. Na koncu je v sezoni v kateri je dosegel pet uvrstitev med najbolj\xc5\xa1o deseterico, od tega sta ena zmaga in dve tretji mesti, bil v skupnem se\xc5\xa1tevku kot najbolj\xc5\xa1i Slovenec uvr\xc5\xa1\xc4\x8den na 16. mesto s 327 to\xc4\x8dkami.\n_START_SECTION_\n2006-09:\n_START_PARAGRAPH_\nV sezoni 2006-07 je dosegal spremenljive rezultate. Zopet se mu ve\xc4\x8dkrat ni uspelo uvrstiti med trideseterico, \xc4\x8de pa \xc5\xbee je zasedal mesta v drugi polovici dobitnikov to\xc4\x8dk. Do finala v Planici je bil njegov najbolj\xc5\xa1i rezultat eno trinajsto mesto. Na poletih v Planici pa je pokazal svoje letalne sposobnosti in mo\xc4\x8dno izbolj\xc5\xa1al dose\xc5\xbeke. Na treh tekmah je bil dvakrat uvr\xc5\xa1\xc4\x8den med najbolj\xc5\xa1i deset, le na zadnji se mu je nastop ponesre\xc4\x8dil, bil je \xc5\xa1ele triindvajseti, na drugi tekmi je s \xc4\x8detrtim mestom za malo zgre\xc5\xa1il stopni\xc4\x8dke, a vseeno dosegel rezultat sezone. Tako je v sezoni v kateri je dosegel zgolj deset uvrstitev med to\xc4\x8dke, od tega dve med prvo deseterico, bil na koncu uvr\xc5\xa1\xc4\x8den s 179 to\xc4\x8dkami kot drugi najbolj\xc5\xa1i Slovenec za Damjanom na 27. mesto. _NEWLINE_V naslednji sezoni, to je bilo v zimi 2007-08, je nastopal podobno kot v prej\xc5\xa1nji. Torej tu in tam med trideseterico ali pa izven nje. Do tekem v japonskem Saporu je imel za najbolj\xc5\xa1o uvrstitev eno 17. mesto. Tam je v delno okrnjeni konkurenci zasedel 14. mesto na prvi in nato na drugi tekmi z osmim mestom bil prvi\xc4\x8d to sezono med prvo deseterico. Ponovno pa je najbolj\xc5\xa1i rezultat sezone dosegel na plani\xc5\xa1kem finalu in tako kot sezono prej je to bilo \xc4\x8detrto mesto, ki ga je dosegel na zadnji tekmi. V skupnem se\xc5\xa1tevku sezone v kateri se je dvakrat uvrstil med najbolj\xc5\xa1ih deset je zasedel kon\xc4\x8dno 25. mesto s 233 osvojenimi to\xc4\x8dkami kot drugi najbolj\xc5\xa1i Slovenec._NEWLINE_V sezoni 2008-09 je nastopal podobno kot v prej\xc5\xa1njih dveh. Po povpre\xc4\x8dnih dose\xc5\xbekih na skakalnicah je sezono re\xc5\xa1il z dobrimi rezultati na letalnicah, ki mu o\xc4\x8ditno bolj le\xc5\xbeijo. Tako je bil najprej na Kulmu dvanajsti, nato na vikersundski velikanki celo peti, nakar je na finalu v Planici s tretjim mestom se po treh letih ponovno uvrstil na zmagovalni oder. Vsega skupaj je v celi sezoni bil med prvo deseterico uvr\xc5\xa1\xc4\x8den trikrat. V skupnem se\xc5\xa1tevku sezone je kot najbolje uvr\xc5\xa1\xc4\x8deni Slovenec kon\xc4\x8dal s 276 to\xc4\x8dkami na 23. mestu.\n_START_SECTION_\n2009-13:\n_START_PARAGRAPH_\nPred naslednjo zimo je v poletnem delu nastopil na dvanajstih tekmah in se na vseh uvrstil med prvih deset najbolj\xc5\xa1ih. Najprej je v Beljaku zmagal na dveh tekmah za Celinski pokal. Prvo je dobil 11. julija, drugo pa naslednjega dne. Zatem je dosegel \xc5\xa1e eno zmago na tekmi za poletno Veliko nagrado. To je bilo 30. avgusta na japonskem v Hakubi kjer je z dvema odli\xc4\x8dnima skokoma slavil z ve\xc4\x8djo to\xc4\x8dkovno prednostjo. Sezono 2009-10 je za\xc4\x8del bolje kot zadnje pred tem. \xc5\xbde na drugi tekmi v Lillehammerju je bil na petem mestu, v nadaljevanju se je bolj ali manj redno uvr\xc5\xa1\xc4\x8dal med dobitnike to\xc4\x8dk. Njegovi trenutki pa so pri\xc5\xa1li, ko so se tekme iz skokov preselile na polete. \xc5\xbde na prvi tekmi na letalnicah, na Kulmu 9. januarja, je tekmo zmagal pred vsemi. Tako je po \xc5\xa1tirih letih pri\xc5\xa1el do nove, svoje druge zmage v svetovnem pokalu. V nadaljevanju se je Robi \xc5\xa1e nadaljnje izkazal. Na drugi tekmi na Kulmu je bil ponovno med najbolj\xc5\xa1imi, zasedel je drugo mesto. 31. januarja je pri\xc5\xa1la naslednja tekma na letalnicah, tokrat v Oberstdorfu in Kranjec je bil tam ponovno drugi. Vsega skupaj se je v celi sezoni \xc5\xa1estkrat uvrstil v prvo deseterico, od tega je ena zmaga in dve drugi mesti. Na koncu je dobil se\xc5\xa1tevek poletov in si priboril prvi mali kristalni globus. V skupnem se\xc5\xa1tevku celotne sezone se je s 503 to\xc4\x8dkami uvrstil na deseto mesto in s tem postavil svoj najbolj\xc5\xa1i skupni rezultat dotedaj. Bil je tudi najbolje uvr\xc5\xa1\xc4\x8deni Slovenec. _NEWLINE_Konec marca 2010 je nastopil na Svetovnem prvenstvu poletov, ki so bili organizirani v Planici. Tam je bil ponovno najbolj\xc5\xa1i slovenski tekmovalec in je v seriji \xc5\xa1tirih poletov prek 200 metrov zasedel dobro peto mesto. _NEWLINE_Dobro je nastopil tudi na Olimpijskih igrah leta 2010 v kanadskem Vancouvru. Tam je dosegel 6. mesto na srednji napravi in deveto na ve\xc4\x8dji._NEWLINE_V naslednji sezoni svetovnega pokala, 2010-11, se je dokaj redno uvr\xc5\xa1\xc4\x8dal med dobitnike to\xc4\x8dk. Na tekmah Novoletne turneje je dosegel dotedaj najbolj\xc5\xa1i rezultat, ko je na novega leta dan v Ga-Paju zasedel enajsto mesto. Nato je v januarju pri\xc5\xa1el nastop na \xc4\x8de\xc5\xa1ki velikanki v Harrachovu kjer je bil \xc4\x8detrti in \xc5\xa1esti. Slab\xc5\xa1i je bil februarja na letalnici v Oberstdorfu kjer je zasedel 15. mesto. \xc5\xa0e isti mesec je v Vikersundu dosegel povpre\xc4\x8dni deveto in devatnajsto mesto. Najbolj\xc5\xa1i je bil doma na finalu v Planici. Tam je na zadnji tekmi posameznikov z drugim mestom se veselil edinega vzpona na zmagovalni oder v tej sezoni. Poleg tega pa je bil v postavi slovenske ekipe, ki je na mo\xc5\xa1tveni tekmi zasedla tretje mesto. Vsega skupaj je dosegel \xc5\xa1tiri uvrstitve med prvo deseterico in v skupnem se\xc5\xa1tevku sezone bil ponovno najbolje uvr\xc5\xa1\xc4\x8deni Slovenec. S 355 osvojenimi to\xc4\x8dkami je zasedel skupno 18. mesto, v se\xc5\xa1tevku poletov pa osmo. _NEWLINE_Marca 2011 se je udele\xc5\xbeil Svetovnega prvenstva, ki je bilo prirejeno na norve\xc5\xa1kemv Oslu. Tam mu nastopa na tekmi posameznikov nista uspela, bil je \xc5\xa1ele na 32. mestu na srednji napravi in na ve\xc4\x8dji triindvajseti. Zato pa je 5. marca na ve\xc4\x8dji napravi ekipne tekme bil v postavi, ki je priskakala tretje mesto in bronasto medaljo. Poleg Robija so v postavi bili \xc5\xa1e Jernej Damjan, Jurij Tepe\xc5\xa1 in vzhajajo\xc4\x8da zvezda slovenskih skokov, mladi Peter Prevc. In ravno Kranjec je bil najzaslu\xc5\xbenej\xc5\xa1i za dose\xc5\xbeeni uspeh, ki je v edini izpeljani seriji sko\xc4\x8dil odli\xc4\x8dno. Za svoj uspeh je skakalna ekipa od Dru\xc5\xa1tva slovenskih \xc5\xa1portnih novinarjev prejela tudi nagrado Slovenska \xc5\xa1portna ekipa leta 2011._NEWLINE_V sezoni 2011-12 se je dokaj redno uvr\xc5\xa1\xc4\x8dal med dobitnike to\xc4\x8dk. V celi sezoni se le trikrat ni uspel uvrstiti med trideseterico. Zato pa je dosegel ve\xc4\x8d izjemnih rezultatov. Prvi vrhunec je pri\xc5\xa1el 15. januarja na kulmski letalnici kjer je zmagal in se po skoraj natan\xc4\x8dno dveh letih veselil nove najbolj\xc5\xa1e mo\xc5\xbene uvrstitve. Naslednji uspe\xc5\xa1en nastop je pri\xc5\xa1el v februarju na velikanki v Oberstdorfu, ko je na tekmi posameznikov bil \xc4\x8detrti, na ekipni pa se veselil zgodovinske prve slovenske mo\xc5\xa1tvene zmage. V postavi so bili Kranjec, Jurij Tepe\xc5\xa1, Peter Prevc in Jure \xc5\xa0inkovec. Nato je 16. marca na plani\xc5\xa1kem finalu dosegel svojo \xc4\x8detrto zmago, ko je z dvema izjemnima poletoma prepri\xc4\x8dljivo slavil s preko desetimi to\xc4\x8dkami naskoka pred drugouvr\xc5\xa1\xc4\x8denim Simon Ammanom. To je bila prva slovenska zmaga na tekmah v Planici po letu 1988, ko je zmagal Primo\xc5\xbe Ulaga.Sezono je dva dni kasneje zaklju\xc4\x8dil s tretjim mestom na zadnji tekmi sezone, ki mu je prinesla drugi posami\xc4\x8dni naslov zmagovalca v poletih. Vsega skupaj je v sezoni zbral dvanajst uvrstitev med najbolj\xc5\xa1o deseterico, od tega so dve zmagi in dve tretji mesti. Na koncu je v se\xc5\xa1tevku pokala kot najbolje uvr\xc5\xa1\xc4\x8deni Slovenec pristal na devetem mestu s 829 osvojenimi to\xc4\x8dkami.\n_START_SECTION_\nVikersund 2012: svetovni prvak v poletih\n_START_PARAGRAPH_\nFebruarja 2012 je nastopil na Svetovnem prvenstvu v poletih, ki je bilo na norve\xc5\xa1kem v Vikersundu. Tam je dne 25. februarja na tekmi posameznikov zmagal in postal svetovni prvak. Obenem je s skokom dolgim 244 metrov postavil nov slovenski rekord. Za povrhu pa je neslednjega dne sodeloval \xc5\xa1e na ekipni tekmi kjer so osvojili tretje mesto in bronasto medaljo ter s tem priborili prvo ekipno kolajno v poletih za Slovenijo. V zgodovinski postavi so bili Kranjec in \xc5\xa1e Jurij Tepe\xc5\xa1, Jure \xc5\xa0inkovec ter Jernej Damjan._NEWLINE_V sezoni 2012-13 je za\xc4\x8del slab\xc5\xa1e toda po novem letu je rezultate popravil in se uvr\xc5\xa1\xc4\x8dal na visoka mesta. Za spremembo od zadnjih sezon pa je tokrat dosegel nekaj vidnih uvrstitev tudi v skokih in ne le v poletih. Tako se je januarja v Sapporu z drugim in tretjim mestom dvakrat povzpel na oder za zmagovalce. Sledili sta tekmi na vikersundski velikanki kjer je bil najprej odli\xc4\x8den tretji ter nato na drugi tekmi dne 27. januarja celo zmagal. V celi sezoni je dosegel dvanajst uvrstitev med najbolj\xc5\xa1ih deset, od tega gre \xc5\xa1est stopni\xc4\x8dk, ena zmaga in dve drugi ter tri tretja mesta. V skupnem se\xc5\xa1tevku sezone je s 802 osvojenima to\xc4\x8dkama pristal na \xc5\xa1estem mestu kar je njegov dotedanji najbolj\xc5\xa1i rezultat. V se\xc5\xa1tevku poletov pa je kon\xc4\x8dal na skupno drugem mestu, zaostal je le za Schlierenzauerjem. In ponovno je bil najbolje uvr\xc5\xa1\xc4\x8deni Slovenec. Poleg teh posami\xc4\x8dnih dose\xc5\xbekov pa treba omeniti \xc5\xa1e mo\xc5\xa1tvene uspehe kjer je sodeloval pri treh ekipnih zmagah slovenskih postav.\n_START_SECTION_\n2013-16:\n_START_PARAGRAPH_\nSezono 2013-14 je za\xc4\x8del z mo\xc5\xa1tveno zmago v Klingenthalu. V postavi so bili Jurij Tepe\xc5\xa1, Kranjec, Jaka Hvala in Peter Prevc. Od vseh je ravno Kranjcu uspel najbolj\xc5\xa1i skok. Nato se je na posami\xc4\x8dnih tekmah dokaj redno uvr\xc5\xa1\xc4\x8dal med dobitnike to\xc4\x8dk in nekajkrat tudi med najbolj\xc5\xa1ih deset. Najbolj\xc5\xa1i rezultat sezone je dosegel v Sapporu s tretjim mestom, njegova edina uvrstitev na zmagovalni oder v celi zimi. Imel pa je obilo smole, ko je na Olimpijskih igrah v So\xc4\x8diju dvakrat padel, najprej na treningu nato \xc5\xa1e v kvalifikacijah, kar je mo\xc4\x8dno vplivalo na njegove nadaljnje nastope. Vsega skupaj je v sezoni svetovnega pokala zabele\xc5\xbeil devet uvrstitev v prvo deseterico, od tega eno tretje mesto, in na koncu zasedel skupno enajsto mesto s 493 to\xc4\x8dkami kot drugi najbolj\xc5\xa1i slovenski tekmovalec za Petrom Prevcem. Poleg omenjenih posami\xc4\x8dnih rezultatov je sodeloval tudi pri dveh slovenskih ekipnih zmagah, prve \xc5\xbee omenjene v Klingenthalu in \xc5\xa1e ene v Zakopanih. Vsi ti rezultati so doprinesli k zgodovinski prvi uvrstitvi Slovenije na zmagovalni oder v se\xc5\xa1tevku Pokala narodov, ki ga je dosegla s tretjim mestom ravno v tej sezoni. _NEWLINE_V sezoni 2014-15 je rezultatsko nazadoval. Sicer se je na za\xc4\x8detku dokaj redno uvr\xc5\xa1\xc4\x8dal med trideseterico toda izostali so vrhunski dose\xc5\xbeki. In to ne samo na skakalnih tekmah pa\xc4\x8d pa tudi na poletih. V celi sezoni se mu je med najbolj\xc5\xa1o deseterico uspelo uvrstiti vsega le enkrat in to ravno z desetim mestom, ki je bil njegov najbolj\xc5\xa1i rezultat v celi zimi. Na koncu v se\xc5\xa1tevku sezone je bil uvr\xc5\xa1\xc4\x8den na 26. mesto s 201 osvojeno to\xc4\x8dko. _NEWLINE_V pripravah na naslednjo zimo, svojo sedemnajsto, si je pri padcu po\xc5\xa1kodoval komolec in to ga je nato oviralo skozi ve\xc4\x8dino tekem. Posledi\xc4\x8dno se je v prvem delu sezone 2015-16 lovil v formi in se boril s posledicami po\xc5\xa1kodbe. Sicer je ve\xc4\x8dinoma osvajal to\xc4\x8dke vendar bolj za mesta pri repu trideseterice. Je pa se mo\xc4\x8dno popravil v drugem delu sezone, ko je ponovno pri\xc5\xa1el do vrhunskih dose\xc5\xbekov. Prvi\xc4\x8d mu je to uspelo v Sapporu kjer je \xc5\xbee tradicionalno dobro nastopil. Tam je 30. januarja s tretjim mestom pri\xc5\xa1el do prvih stopni\xc4\x8dk po dveh letih. To je bilo na tekmi na kateri so slovenski skakalci odnesli trojno zmago, pred Kranjcem sta bila na vrhu brata Prevc, Peter in Domen. Nato je bil v postavi, ki je 6. februarja zmagala v Oslu na mo\xc5\xa1tveni preizku\xc5\xa1nji. Sledile so za Robija najpomembnej\xc5\xa1e prireditve, tekme na najve\xc4\x8djih napravah in tam je pokazal da \xc5\xa1e vedno sodi med najbolj\xc5\xa1e letalce. 12. februarja je dobil tekmo v Vikersundu in zabele\xc5\xbeil svojo \xc5\xa1esto zmago, prvo po treh letih. Na drugi tekmi naslednji dan je bil ponovno odli\xc4\x8den in zasedel tretje mesto. Na tretji tekmi pa so se z njim poigrale vremenske razmere, sko\xc4\x8dil je v izredno slabih pogojih in ni dosegel uvrstitve med trideseterico. Drugi najbolj\xc5\xa1i dose\xc5\xbeek na normalnih skakalnicah mu je s petim mestom uspel 27. februarja v Almatiju. Tako je na finale v Planico pri\xc5\xa1el v dobri formi in samozavesten na podlagi dobrih zadnjih rezultatov. V Planici je bil ponovno odli\xc4\x8den in skupaj s Petrom Prevcem sta poskrbela za popolni slovenski uspeh na treh zaklju\xc4\x8dnih tekmah sezone. Robi je bil na prvi tekmi tretji, nato na drugi zmagal pred Prevcem in na zadnji bil drugi za Prevcem. Vsega skupaj je v svoji sedemnajsti sezoni dosegel sedem uvrstitev med najbolj\xc5\xa1ih deset, od tega sta dve zmagi in eno drugo ter tri tretja mesta. V skupnem se\xc5\xa1tevku je pristal na 13. mestu s 603 to\xc4\x8dkami. V se\xc5\xa1tevku poletov pa je zasedel skupno drugo mesto, zaostal je le za Petrom Prevcem, tako da sta Slovenca slavila dvojno zmago v tej razvrstitvi.\n_START_SECTION_\n2016-17: po\xc5\xa1kodba in odsotnost\n_START_PARAGRAPH_\nV pripravah na naslednjo zimo je nastopil na ve\xc4\x8d tekmah poletne Velike nagrade. Na eni od njih mu je uspelo tudi zmagati. To je bilo 10. septembra v ruskem \xc4\x8cajkovskem kjer je sodobna in velika skakalnica kakr\xc5\xa1ne Robiju le\xc5\xbeijo in to je tudi izkoristil ter slavil pred reprezentan\xc4\x8dnim kolegom An\xc5\xbeetom Semeni\xc4\x8dem. _NEWLINE_Nato pa si je tik pred za\xc4\x8detkom nove sezone po\xc5\xa1kodoval koleno. Posledi\xc4\x8dno je bil v sezoni 2016-17 prisilno odsoten. Namesto tekmovanja je moral tako opraviti operacijo strganih kolenskih vezi, nato ga je \xc4\x8dakalo dolgotrajno okrevanje, ki ga je opravil do spomladi 2017. Navkljub veteranskemu sta\xc5\xbeu ni razmi\xc5\xa1ljal o upokojitvi ampak o vrnitvi nazaj na tekme. Na skakalnice se je vrnil v maju in se pripravil za naslednjo sezono.\n_START_SECTION_\n2017-19: zaklju\xc4\x8dek tekmovalne kariere\n_START_PARAGRAPH_\nPo po\xc5\xa1kodbi in dolgotrajni rehabilitaciji se je sicer posku\xc5\xa1al vrniti na najve\xc4\x8dja tekmovanja, a mu tu ni ve\xc4\x8d uspelo. Tako je sprejel odlo\xc4\x8ditev o zaklju\xc4\x8dku tekmovalne kariere in se 23. marca 2019 poslovil po zadnjem skoku, natan\xc4\x8dneje poletu, ki ga je opravil v Planici med premerom pred zadnjo serijo sezone 2018-19. Ta zadnji, poslovilni, polet je opravil v svojem slogu in \xc5\xa1e 212., zadnji\xc4\x8d, poletel prek 200 metrov, pristal pri 213 m in  sledilo je slovo od ene najbogatej\xc5\xa1ih karier v tej posebni \xc5\xa1portni zvrsti.\n_START_SECTION_\nOsebno\n_START_PARAGRAPH_\nPoro\xc4\x8den je s \xc5\xa0pelo. Leta 2013 sta posvojila temnopolto deklico, ki jo je \xc5\xbeena poiskala v Gani. Poimenovala sta jo Pika Felicija. _NEWLINE_V prostem \xc4\x8dasu rad potuje, posebej je navdu\xc5\xa1en nad Azijo, ki jo je \xc5\xbee ve\xc4\x8dkrat obiskal. Rad se tudi potaplja v morju in vozi z motorjem.'